Rozhodnutie Komisie
zo 16. februára 1994,
ktorým sa zostavuje zoznam tretích krajín, z ktorých členské štáty povoľujú dovoz čerstvého hydinového mäsa
(94/85/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/494/EHS z 26. júna 1991 o veterinárnych podmienkach, ktorými sa riadi obchodovanie s čerstvým hydinovým mäsom vo vnútri spoločenstva a jeho dovoz z tretích krajín, [1] naposledy zmenenú a doplnenú smernicou 92/116/EHS, [2] a najmä na jej článok 9,
keďže krajiny uvedené v prílohe k tomuto rozhodnutiu, ktoré tradične dodávajú do členských štátov, boli požiadané preukázať, predložením písomných záruk podporených príslušnou dokumentáciou alebo na základe kontrol vykonaných na mieste, že spĺňajú požiadavky spoločenstva;
keďže tieto záruky preskúma Stály veterinárny výbor;
keďže tento zoznam sa uplatňuje bez toho, aby bolo dotknuté rozhodnutie Komisie 93/342/EHS, [3] ktorým sa ustanovujú kritériá na klasifikáciu tretích krajín vzhľadom na klasický mor hydiny a pseudomor hydiny;
keďže môže byť taktiež potrebné v určitých prípadoch vymedziť časti krajín, z ktorých budú dovozy povolené;
keďže tento zoznam sa môže meniť a dopĺňať kedykoľvek s cieľom zohľadniť nové informácie alebo nové skutočnosti; keďže zaradenie ktorejkoľvek krajiny na zoznam môže byť kedykoľvek revidované v prípade, ak ďalšie informácie, najmä tie, ktoré vyplývajú z kontrol na mieste, naznačujú, že podmienky v dotknutých tretích krajinách sa mohli zmeniť alebo že predtým získané informácie boli neúplné, nepresné alebo nesprávne;
keďže, hoci zoznam tretích krajín tvorí základ dojednaní spoločenstva uplatniteľných na dovoz z tretích krajín ustanovených v smernici 91/494/EHS, ostatné opatrenia, týkajúce sa najmä osobitných veterinárnych podmienok, požiadaviek na verejné zdravie, plánov rezíduí a vydávania osvedčení, sa budú musieť zohľadniť s cieľom dosiahnuť úplné zosúladenie podmienok dovozu čerstvého hydinového mäsa;
keďže, až do prijatia vydávania veterinárnych osvedčení pre dovoz čerstvého hydinového mäsa z krajín uvedených v tomto zozname zo strany Komisie, členské štáty môžu naďalej uplatňovať pri dovoze svoje vlastné veterinárne požiadavky platné k 1. januáru 1994;
keďže opatrenia stanovené v tomto rozhodnutí sú v súlade so stanoviskom Stáleho veterinárneho výboru,
PRIJALA TOTO ROZHODNUTIE:
Článok 1
Členské štáty povoľujú dovoz čerstvého hydinového mäsa v súlade so zoznamom v prílohe.
Článok 2
Toto rozhodnutie sa bude uplatňovať od 1. júla 1994.
Článok 3
Toto rozhodnutie je adresované členským štátom.
V Bruseli 16. februára 1994